2019

2019 (MMXIX) oli normaalivuosi (ei karkausvuosi), jonka alkamis- ja päättymispäivä oli tiistai. Se oli 2010-luvun viimeinen vuosi.

 Tapahtumia 
Tammikuu
1. tammikuuta – Entinen Tampereen yliopisto sekä Tampereen teknillinen yliopisto yhdistyivät uudeksi Tampereen yliopistoksi.
1. tammikuuta – Liikenne- ja viestintävirasto Traficom ja Ruokavirasto aloittivat toimintansa.
 1. tammikuuta – Liikenneviraston nimi muuttui Väylävirastoksi.
 1. tammikuuta – Saksassa tuli ensimmäisenä Euroopan maana voimaan laki, joka sallii intersukupuolisille kolmannen sukupuolen.
 1. tammikuuta – Jair Bolsonaron nelivuotinen virkakausi Brasilian presidenttinä alkoi.
1. tammikuuta – NASA:n miehittämätön avaruusluotain New Horizons ohitti lähietäisyydeltä Kuiperin vyöhykkeen kohteen 486958 Arrokoth.
1. tammikuuta – Qatar irtautui OPEC:ista.
 2. tammikuuta – Kahdeksan ihmistä kuoli ja 16 loukkaantui junaonnettomuudessa Tanskassa Ison-Beltin sillalla, kun tavarajunasta sinkoutui kappaleita päin matkustajajunaa kovassa sivutuulessa.
 2. tammikuuta – Suomea koetteli harvinaisen voimakas Aapeli-myrsky, joka aiheutti vakavia vahinkoja muun muassa Ahvenanmaalla, Varsinais-Suomessa, Satakunnassa, Pirkanmaalla ja Keski-Suomessa. Sähkö oli poikki enimmillään yli 100 000 kotitaloudelta. Kökarissa mitattiin suurin Suomen merialueilla koskaan mitattu tuulen nopeus kymmenen minuutin keskiarvon ollessa 32,5 metriä sekunnissa. Myrskytuhoja raivaamassa ollut mies sai surmansa Lumparlandissa.
3. tammikuuta – Kiinalaisesta Chang’e 4 -luotaimesta tuli ensimmäinen ihmisen rakentama laite, joka on laskeutunut kuun maahan näkymättömälle puolelle.
 4. tammikuuta – Viisi teini-ikäistä tyttöä kuoli pakohuoneessa syttyneessä tulipalossa Puolan Koszalinissa.
 5. tammikuuta – Yhdysvalloissa Kaliforniassa ainakin kolme ihmistä kuoli isossa ammuskeluvälikohtauksessa Gable House Bowl -nimisessä keilahallissa.
 11. tammikuuta – Makedonian parlamentti hyväksyi maan nimenmuutoksen Pohjois-Makedoniaksi yli 20 vuotta kestäneen nimikiistan jälkeen. Kreikan parlamentti hyväksyi nimenmuutoksen kaksi viikkoa myöhemmin.
11. tammikuuta – Tieteen päivillä julkistettiin Helmi Järviluoma-Mäkelän nimitys Vuoden professoriksi 2019.
 15. tammikuuta – Al-Shabaab-järjestön terroristit hyökkäsivät DusitD2-kompleksiin Nairobissa, Keniassa. Iskussa kuoli viisi hyökkääjä mukaan lukien 27 ihmistä.
 23. tammikuuta – Venezuelassa oli suurmielenosoituksia Nicolás Maduron hallintoa vastaan. Maduro katkaisi maansa diplomaattisuhteet Yhdysvaltoihin, kun Yhdysvaltain presidentti Donald Trump antoi tukensa oppositiojohtaja Juan Guaidólle. Guaidó julistautui Venezuelan väliaikaiseksi presidentiksi. Mielenosoituksiin osallistui satojatuhansia ihmisiä, ja mielenosoittajien ja turvallisuusjoukkojen välisissä yhteenotoissa on kuollut ainakin neljä ihmistä.
25. tammikuuta – Suomessa alkoi kohu vanhustenhoidon tilasta, kun Valvira sulki Esperin Caren hoivakodin Kristiinankaupungissa lukuisien asiakasturvallisuuteen liittyneiden yhteydenottojen vuoksi.

Helmikuu
1. helmikuuta – Asteroidi NT7 ohitti Maan 30 miljoonan kilometrin etäisyydeltä.
2. helmikuuta – Yhdysvallat ja Venäjä vetäytyivät keskimatkan ohjuksia rajoittavasta INF-sopimuksesta.
4. helmikuuta – Kaikkien aikojen menestynein suomalainen mäkihyppääjä ja moninkertainen olympiavoittaja Matti Nykänen kuoli 55-vuotiaana.
14. helmikuuta – Ainakin 40 puolisotilaallista poliisia kuoli pakistanilaisen islamistiryhmä Jaïsh-e-Mohammadin tekemässä pommi-iskussa Intian Kashmirissa.
20. helmikuuta – Bangladeshin pääkaupungissa Dhakassa sattui tulipalo, joka tappoi ainakin 78 ihmistä.
26. helmikuuta – Balakotin ilmaisku: Intian ilmavoimat pommitti Pakistanin puoleisella Kashmirin alueella sijaitsevaa Jaïsh-e-Mohammad -kapinallisryhmän koulutusleiriä. Iskussa kuoli noin 300 kapinallista. Pommituksen motiivina oli ryhmän aiemmin helmikuussa tekemä poliiseihin kohdistunut pommi-isku Intian puolella.
27. helmikuuta – Vietnamin pääkaupungissa Hanoissa järjestettiin huippukokous Yhdysvaltain presidentti Donald Trumpin ja Pohjois-Korean johtaja Kim Jong-unin välillä, mutta Trump lähti kokouksesta ennen aikojaan ja mitään sopimuksia ei solmittu.

Maaliskuu
3. maaliskuuta – Viron parlamenttivaalit 2019. Eniten paikkoja sai Viron reformipuolue.
8. maaliskuuta – Sipilän hallitus erosi maakunta- ja soteuudistuksen kaaduttua.
10. maaliskuuta – 157 ihmistä kuoli, kun Ethiopian Airlinesin lento 302 syöksyi maahan pian lähdettyään Addis Abebasta. Tämän sekä viitisen kuukautta aiemmin tapahtuneen Lion Airin putoamisen seurauksena monet lentoyhtiöt ja valtiot asettivat turmalentoja operoineen Boeing 737 MAX 8 -konetyypin lentokieltoon.
15. maaliskuuta – Ainakin 49 ihmistä kuoli ja 50 loukkaantui Christchurchin moskeijaiskussa Uudessa-Seelannissa.
15. maaliskuuta – Yli miljoona koululaista osallistui kansainväliseen ilmastolakkoon 125 eri maassa. Suomessa mielenilmauksia järjestettiin ainakin 27 eri paikkakunnalla ja niihin osallistui monia tuhansia koululaisia.
18. maaliskuuta – Sykloni Idai aiheutti mittavia vahinkoja ja vaati yli 840 ihmisen hengen Mosambikissa, Zimbabwessa, Malawissa, Etelä-Afrikassa ja Madagaskarilla.
31. maaliskuuta – Neljä ihmistä kuoli ja kolme loukkaantui henkilöauton ja pikkubussin törmätessä toisiinsa Kiteellä. Henkilöauton kuljettaja sekä pikkubussin kaksi matkustajaa kuolivat onnettomuuspaikalla, ja pikkubussin kuljettaja kuoli myöhemmin sairaalassa. Poliisin mukaan henkilöauton kuljettaja ajoi ylinopeutta kovassa humalassa.

Huhtikuu
 10. huhtikuuta – Tutkijat julkistivat saaneensa ensimmäisen kuvan mustasta aukosta.
 11. huhtikuuta – Sudania vuodesta 1989 hallinnut itsevaltainen presidentti Omar al-Bashir syrjäytettiin sotilasvallankaappauksella.
  11. huhtikuuta – Intiassa alkoivat maailman suurimmat parlamenttivaalit, jotka jatkuvat 19. toukokuuta saakka.
 12. huhtikuuta – Kolme saman perheen alaikäistä lasta kuoli ja yksi pelastautui hirsimökin rajussa tulipalossa Kittilän Levillä. Mökissä ei ollut palon aikaan huoltajia. Perhe oli kotoisin Pyhtäältä ja oli vuokrannut mökin lomakäyttöön. Mökki tuhoutui palossa täysin, ja palon todettiin saaneen alkunsa virheellisesti asennetusta lattialämmityskaapelista.
 14. huhtikuuta – Suomen 38. eduskuntavaalit. Eniten paikkoja saivat Suomen Sosialidemokraattinen Puolue sekä Perussuomalaiset, tosin ensimmäistä kertaa eduskuntavaalien historiassa yksikään puolue ei saanut yli 20 prosentin osuutta kaikista äänistä. Suomen Keskusta menetti huomattavan paljon paikkoja. Naisten osuus valituista kansanedustajista oli suurempi kuin koskaan aiemmin.
 15. huhtikuuta – Tulipalo vaurioitti pahoin Pariisin Notre Damen katedraalia. Kirkon keskitorni ja katto romahtivat, mutta sisätilat säästyivät täydeltä tuholta.
 17. huhtikuuta – 29 saksalaisturistia kuoli linja-auton suistuttua tieltä Madeiralla. Lisäksi 27 loukkaantui, heistä osa on paikallisia, joita bussi ruhjoi.
 18. huhtikuuta – Pohjois-Irlannissa tapahtui mellakoita alueen rauhanprosessia vastaan. Mellakoita raportoimassa ollut 29-vuotias toimittajanainen Lyra McKee ammuttiin Londonderryssa. Poliisi kertoo ottaneensa kiinni kaksi nuorta miestä epäiltynä henkirikoksesta ja tutkivansa tapausta terroritekona.
 21. huhtikuuta – Sri Lankassa tapahtui useita pommi-iskuja, joissa kuoli yhteensä 253 ja haavoittui yli 500 ihmistä. Iskut tapahtuivat luksushotelleissa ja kirkoissa pääosin pääkaupunki Colombossa ja sen lähiympäristössä.
21. huhtikuuta – Ukrainan presidentinvaalit. Vaalit voitti ylivoimaisesti Volodymyr Zelenskyi.
 28. huhtikuuta – Espanjan parlamenttivaalit. Vaalit voitti Espanjan sosialistinen työväenpuolue. Myös äärioikeistolainen Vox-puolue pääsi parlamenttiin; viimeksi äärioikeistopuolue pääsi maan parlamenttiin yli 40 vuotta sitten.
 30. huhtikuuta – Japania vuodesta 1989 hallinnut keisari Akihito luopui kruunustaan. Kyseessä on ensimmäinen kerta yli 200 vuoteen, kun Japanin keisari luopuu vallasta.

 Toukokuu 
 1. toukokuuta – Japanin keisari Naruhito nousi valtaistuimelle hänen edeltäjänsä Akihiton luovuttua edellisenä päivänä tehtävästään. Japanissa alkoi Reiwa-kausi.
 2.–3. toukokuuta – Harvinaisen voimakas takatalvi koetteli Suomea. Kaikista pahiten takatalvi koetteli Pohjois-Pohjanmaata, Pohjois-Savoa, Pohjois-Karjalaa sekä Kainuuta, joiden alueella lunta satoi maahan 5–15 senttimetriä. Myös päiväkohtaiset alimman lämpötilan ennätykset menivät rikki muun muassa Hailuodossa, Kajaanissa ja Vaalassa. Takatalveen liittyi myös kova puuskittainen tuuli, joka aiheutti ongelmia myös sähkönjakelussa. Esimerkiksi Savon Voiman alueella oli pahimmillaan yli tuhat kotitaloutta ilman sähköä.
4. toukokuuta – Hämeenlinnan Pallokerho voitti jääkiekon Suomen mestaruuden.
 5. toukokuuta – 41 ihmistä sai surmansa tulipalossa Aeroflotin lennolla 1492 Šeremetjevon lentoasemalla Venäjällä.
14.–18. toukokuuta – Eurovision laulukilpailu järjestettiin Israelin Tel Avivissa. Tapahtumapaikkana toimi Tel Aviv Convention Center. Kilpailun voitti Alankomaiden Duncan Laurence kappaleellaan "Arcade".
 16. toukokuuta – Satakunnan museolle myönnettiin Vuoden museo -palkinto.
20. toukokuuta – 26. yleisen paino- ja mittakonferenssin vahvistamat SI-järjestelmän perusyksiköiden uudet määritelmät tulivat voimaan. Esimerkiksi kilogrammaa ei enää määritellä kansainvälisen prototyypin vaan Planckin vakion ja muiden luonnonvakioiden avulla.
23.–26. toukokuuta – Europarlamenttivaalit 2019.
26. toukokuuta – Suomi voitti kolmatta kertaa kultaa jääkiekon maailmanmestaruuskilpailuissa Slovakiassa kaataen Kanadan maalein 3–1.

Kesäkuu
1. kesäkuuta – Alle 18-vuotiaat eivät ole voineet enää tästä päivästä lähtien mennä naimisiin Suomessa edes poikkeusluvalla.
 3. kesäkuuta – Pääkaupunkiseudulla liikennöivän Runkolinja 550:n korvaavan Raide-Jokerin rakentaminen alkoi.
 5. kesäkuuta – Tanskan kansankäräjävaalit 2019. Sosiaalidemokraatit säilyttivät paikkansa suurimpana puolueena.
 6. kesäkuuta – Antti Rinteen hallitus astui toimeensa.
7. kesäkuuta – Eduskunta valitsi puhemieheksi Matti Vanhasen. 1. varapuhemieheksi valittiin Tuula Haatainen ja 2. varapuhemieheksi Juho Eerola.
 16. kesäkuuta – Hongkongissa noin kaksi miljoonaa ihmistä osallistui luovutuslakiesitystä vastustaviin mielenosoituksiin, kun alueen hallitus oli ehdottanut lakia, joka mahdollistaisi Hongkongin kansalaisten pidätyksen ja luovutuksen Manner-Kiinaan kiinalaisten viranomaisten pyynnöstä.
 30. kesäkuuta – Donald Trump vieraili Pohjois-Koreassa ensimmäisenä Yhdysvaltain istuvana presidenttinä.

Heinäkuu
 1. heinäkuuta – Euroopan unionin puheenjohtajuus siirtyi Suomelle vuoden loppuun asti.
 1. heinäkuuta – David Hurley tuli Peter Cosgroven seuraajana Australian kenraalikuvernööriksi.
 2. heinäkuuta – Täydellinen auringonpimennys Etelä-Amerikassa ja eteläisellä Tyynellämerellä.
7. heinäkuuta – Yhdysvallat voitti jalkapallon naisten maailmanmestaruuden.
 14. heinäkuuta – Yhdeksän ihmistä kuoli, kun laskuvarjohyppääjiä kuljettanut pienkone syöksyi maahan Ruotsin Uumajassa.
16. heinäkuuta – Ursula von der Leyen valittiin Euroopan komission puheenjohtajaksi.
 18. heinäkuuta – 34 ihmistä sai surmansa animestudio Kyoto Animationin tuhopoltossa Japanin Kiotossa.
 19. heinäkuuta – Iranin vallankumouskaarti kaappasi Britannian lipun alla seilanneen tankkerin Hormuzinsalmessa Persianlahdella. Britannia ilmoitti lähettävänsä sota-aluksia turvaamaan merenkulkua kansainvälisillä vesillä.
 20.–27. heinäkuuta – Jokavuotinen Esperanton maailmankongressi järjestettiin Lahdessa.
 22. heinäkuuta – Intia laukaisi toisen miehittämättömän aluksensa, Chandrayaan-2:n, kohti Kuuta. Laskeutuminen kuitenkin epäonnistui ja alus syöksyi Kuuhun 6. syyskuuta.
 23.–24. heinäkuuta – Englantilainen artisti Ed Sheeran konsertoi ensi kertaa Suomessa Helsinki-Malmin lentoasemalla. Kahteen konserttiin osallistui yhteensä yli 106 000 ihmistä.
 24. heinäkuuta – Boris Johnson korvasi Theresa Mayn Konservatiivipuolueen puheenjohtajana ja Yhdistyneen kuningaskunnan pääministerinä.
 24. heinäkuuta – Euroopan helleaalto kesällä 2019: Lingenissä mitattiin Saksan mittaushistorian korkein lämpötila, 42,6°C. Myös Pariisissa oli seuraavana päivänä yhtä kuumaa.
 25. heinäkuuta – Asteroidi 2019 OK ohitti Maan vain 70 000 kilometrin etäisyydeltä.

Elokuu
pienoiskuva|250x250px|Satelliittikuva Amazonin metsäpaloista 22. elokuuta 2019.
 1. elokuuta − Venäjä aloitti Itämerellä Merikilpi 2019 -nimisen merisotaharjoituksen.
 1. elokuuta − Pääesikunnan päällikkö, kenraaliluutnantti Timo Kivinen siirtyi uudeksi puolustusvoimain komentajaksi.
 3. elokuuta – Yhdysvalloissa El Pasossa, Daytonissa ja Chicagossa koettiin vuorokauden aikana yhteensä kolme joukkoampumista, joissa kuoli yhteensä 30 henkeä.
 3. elokuuta – Kaksi ihmistä kuoli ja neljä loukkaantui purjeveneen ja moottoriveneen törmäyksessä Airiston merialueella, Turun lähistöllä. Kuolonuhrit olivat purjeveneessä olleita keski-ikäisiä veljeksiä. Moottorivene oli purjevenettä selvästi isompi, ja se törmäsi purjeveneeseen arviolta jopa 25 solmun nopeudella.
 6. elokuuta – Meksikon valtiollisesta rahapajasta Méxicossa varastettiin 2,6 miljoonan Yhdysvaltain dollarin arvosta kultakolikoita, kun aseistettu mieskaksikko tunkeutui rahapajan tiloihin, täytti mukanaan tuoman repun 1 567 kultakolikolla avonaisesta holvista ja poistui paikalta.
 17. elokuuta – Kabulin pommi-isku 2019: eräässä hääjuhlassa pommittaja räjäytti itsensä ja 63 muuta ihmistä.
21. elokuuta – Amazonin metsäpalot 2019: Brasilian kansallinen avaruustutkimusinstituutti ilmoitti, että Amazonin sademetsässä riehui metsäpaloja ennätysmääräisesti, kuluneen vuoden aikana yli 36 000 kertaa, ja paloista peräisin oleva savu saavutti myös São Paulon suurkaupungin.
21. elokuuta – Islantilainen Ragnar Kjartansson voitti Ars Fennica -kuvataidepalkinnon.
25. elokuuta – Kaksi vaarallisesti aseistautunutta veljestä ampui ja haavoitti kahta poliisia Porvoossa. Ampumavälikohtausta seurasi lähes vuorokauden mittainen takaa-ajo, joka päättyi lopulta ampujien kiinnijäämiseen Hämeenkyrössä. Yhdellä miehistä oli Ruotsin kansalaisuus ja toisella Suomen sekä Ruotsin kaksoiskansalaisuus.

Syyskuu
1. syyskuuta – 5. luokan hurrikaani Dorian iski Bahamasaarille.
4. syyskuuta – Kolme nuorta miestä kuoli rajussa ulosajossa Kodisjoentiellä Raumalla.
7. syyskuuta – Katri Kulmuni valittiin Suomen Keskustan uudeksi puoluejohtajaksi.
14. syyskuuta – Saudi-Arabian öljyntuotantolaitoksille tehtiin maan öljyntuotantoa merkittävästi vähentänyt isku drooni-lennokeilla ja mahdollisesti myös ohjuksilla. Jemenin huthi-kapinalliset ilmoittivat olevansa iskujen takana. Yhdysvallat syytti iskuista Irania.
15. syyskuuta –  Espanja voitti koripallon maailmanmestaruuden.
20. syyskuuta – Saksan hallitus ilmoitti aikovansa käyttää 50 miljardia euroa ilmastonmuutoksen vastaiseen työhön seuraavan kymmenen vuoden aikana.
20. syyskuuta – Ruotsalainen ilmastomarssien alullepanija Greta Thunberg osallistui arviolta 250 000 ihmisen kanssa ilmastonmuutoksen vastaiseen marssiin New Yorkissa.
20. syyskuuta – Miljoonat koululaiset ja opiskelijat osallistuivat ilmastolakkoon 150 eri maassa. Pelkästään New Yorkissa marssi neljännesmiljoona ihmistä. 
22. syyskuuta – Muun muassa Tjäreborgin omistanut brittiläinen matkatoimisto Thomas Cook Group asetettiin konkurssiin. Tjäreborg perui kaikki 23.9. toteutettavat lentonsa, mutta pystyi jo 24.9. jatkamaan toimintaansa Pohjoismaissa normaalisti.
23. syyskuuta – Presidentti Sauli Niinistö puhui New Yorkissa YK:n ilmastokokouksessa. Hän totesi että maailmanlaajuinen siirtyminen hiilineutraaliuteen tarkoittaa yhteiskuntien kokonaisvaltaista muutosta. Niinistö toi esille että Suomen kansalliset ilmastotavoitteet ovat maailman kunnianhimoisimpia, ja että ratkaisevaa on tulosten saavuttaminen.
23. syyskuuta – Maailman ilmatieteen järjestö WMO julkaisi raporttinsa, jonka mukaan kasvihuonekaasujen päästöjä pitäisi rajoittaa ainakin kolme kertaa nykyistä enemmän, jotta tällä vuosisadalla päästäisiin Pariisin ilmastokokouksessa vuonna 2015 asetettuun tavoitteeseen, eli korkeintaan kahden celsiusasteen lämpenemiseen.
24. syyskuuta – Yhdistyneen kuningaskunnan korkein oikeus päätti, että pääministeri Boris Johnsonin päätös jäädyttää parlamentin toiminta osana brexit-prosessia oli laiton. Johnson oli toimittanut kuningatar Elisabetille pyynnön keskeyttää parlamentin toiminta 14. lokakuuta asti.

Lokakuu
 1. lokakuuta – Kuopion kouluhyökkäys: yksi kuoli ja kymmenen loukkaantui, kun aseistautunut nuorehko mieshenkilö hyökkäsi ammattioppilaitoksen koululuokkaan Kuopiossa.
5. lokakuuta – Yhdysvaltalainen artisti Ariana Grande konsertoi ensi kertaa Suomessa loppuunmyydyllä keikallaan Hartwall Arenalla.
9. lokakuuta – Turkki aloitti sotilashyökkäyksen Syyrian Kurdistaniin.
 9. lokakuuta – Kaksi ihmistä kuoli synagogaan tehdyssä terrori-iskussa Saksan Hallessa.
 12. lokakuuta – Japaniin rantautui poikkeuksellisen voimakas taifuuni Hagibis. Ainakin 74 ihmistä on kuollut, yli 200 loukkaantunut ja kuusi miljoonaa on joutunut jättämään kotinsa.
 14. lokakuuta – Yhdeksän Katalonian itsenäisyyshankkeen johtajaa tuomittiin 9–13 vuoden vankeusrangaistuksiin kansankiihotuksesta. Tuomiot liittyivät lokakuussa 2017 pidettyyn kansanäänestykseen Katalonian itsenäistymisestä. Tuomiot lietsoivat laajaa arvostelua, ja sadattuhannet katalaanit osallistuivat rajuihin mielenosoituksiin erityisesti Barcelonassa.
 17. lokakuuta – Liiketilojen määrällä mitattuna Pohjoismaiden suurin kauppakeskus Mall of Tripla avattiin Helsingin Pasilassa. Keskuksen yhteyteen avattiin muun muassa Suomen ensimmäinen monipuolinen musiikkimuseo Fame.
 24. lokakuuta – Espoon Tapiolassa sijaitsevan kauppakeskus Ainoan kolmas ja viimeinen laajennusvaihe valmistui.
 24. lokakuuta – Francisco Francon jäännökset siirrettiin pois Kaatuneiden laaksosta Espanjassa.
 29. lokakuuta – Ilmastoaktivisti Greta Thunberg kieltäytyi vastaanottamasta hänelle myönnettyä Pohjoismaiden neuvoston ympäristöpalkintoa.
 30. lokakuuta – Unescon maailmanperintöluetteloon kuuluva Shurin linna tuhoutui tulipalossa Japanissa.

Marraskuu
3. marraskuuta – Lewis Hamilton voitti kauden 2019 Formula 1 -maailmanmestaruuden, joka oli samalla hänen uransa kuudes kyseisessä sarjassa.
4. marraskuuta – Yhdysvallat aloitti virallisesti Pariisin ilmastosopimuksesta irtautumisen.
4. marraskuuta – Lindsay Hoyle valittiin Yhdistyneen kuningaskunnan alahuoneen puhemieheksi.
 5. marraskuuta – Ilmansaasteiden määrä nousi ennätykselliselle tasolle tietyillä alueilla Intiassa.
11. marraskuuta – Merkuriuksen ylikulku.
 11. marraskuuta – Bolivian presidentti Evo Morales erosi vaalivilppiepäilyjen, syntyneiden protestien ja mellakoiden seurauksena.
 11. marraskuuta – Noin 10 000 Postin työntekijää ryhtyi lakkoon, joka hidasti postinjakelua eri puolilla Suomea. Lakko aiheutti useita tukilakkoja muun muassa joukkoliikenteessä ja satamissa. Lakko päättyi 27. marraskuuta valtakunnansovittelijan sovintoesityksen hyväksymiseen.
12. marraskuuta – Disney avasi Yhdysvalloissa, Kanadassa, Alankomaissa ja Australiassa Disney+-suoratoistopalvelunsa.
13. marraskuuta – Historiallisen voimakas tulva koetteli Italian Venetsiaa. Tulvavesi nousi korkeimmillaan lähes 1,87 metriin, minkä johdosta tulva on pahin kaupungissa yli 50 vuoteen.
14. marraskuuta – YK varoitti että välitön nälänhätä on uhkaamassa 5,5 miljoonaa Zimbabwen asukasta kuivuuden takia.
15. marraskuuta – Suomi pääsi historiansa ensimmäistä kertaa jalkapallon Euroopan-mestaruuskilpailujen lopputurnaukseen kaataen karsintaottelussa Liechtensteinin lukemin 3-0.
23. marraskuuta – 7. joulukuuta – Papua-Uudelle-Guinealle kuuluvalla Bougainvillen saarella pidettiin neuvoa antava kansanäänestys alueen itsenäistymisestä. Lähes 98 prosenttia äänestäneistä kannatti itsenäistymistä.
25. marraskuuta – Helsingin Kalasatamaan valmistui Suomen korkein asuintalo, 134 metriä korkea Majakka.

 Joulukuu 

1. joulukuuta – Ursula von der Leyenin komissio astui virkaansa.
1. joulukuuta – Uusi koronavirus, SARS-CoV-2, alkoi levitä Kiinan Wuhanissa aiheuttaen vuoden 2020 puolella maailmanlaajuisen pandemian.
2.–13. joulukuuta – YK:n ilmastonmuutoskonferenssi pidetään Madridissa Espanjassa. Alun perin konferenssi olisi ollut tarkoitus pitää Chilessä, mutta Chilen presidentti Sebastián Piñera ilmoitti, että maa ei pysty järjestämään tapahtumaa poliittisten levottomuuksien takia.
3. joulukuuta – Antti Rinteen hallitus jätti eronpyyntönsä.
9. joulukuuta – White Islandin saarella Uudessa-Seelannissa tapahtui tulivuorenpurkaus, joka tappoi ainakin 18 ihmistä.
10. joulukuuta – Sanna Marinin hallitus astui toimeensa. 34-vuotiaana virkaan astuneesta Sanna Marinista tuli Suomen kaikkien aikojen nuorin ja koko maailman nuorin istuva pääministeri.
11. joulukuuta – Eduskunnan 1. varapuhemiehen virka siirtyi Antti Rinteelle Tuula Haataisen tultua nimitetyksi työministeriksi.
11. joulukuuta – Eduskunta päätti palauttaa subjektiivisen päivähoito-oikeuden ja purkaa aktiivimallin.
11. joulukuuta – Hallitus sai oppositiolta välikysymyksen, onko Syyrian al-Holin leirillä oleskelevia, Isisiin yhteyksissä olevia suomalaisia äitejä ja lapsia tarkoituksenmukaista palauttaa Suomeen. Suojelupoliisi pitää Isis-naisia turvallisuusriskinä, mutta toisaalta lasten oikeuksien toteutumista pidetään Suomessa erittäin tärkeänä. Puolueet ovat eri linjoilla siitä, pitäisikö lasten lisäksi kotiuttaa myös äidit. Leirillä oleskelee yksitoista suomalaista naista, joilla on leirillä yhteensä yli 30 lasta.
12. joulukuuta – Britanniassa pidettiin ennenaikaiset parlamenttivaalit. Konservatiivipuolue sai enemmistön alahuoneeseen.
14. joulukuuta – Maapallon mantereiden syvin tunnettu kohta löytyi itäiseltä Etelämantereelta. Denmanin jäätikön alta löytyi tutkakuvien ja laskelmien avulla kanjoni, joka on 3,5 kilometriä merenpinnan tason alapuolella.
16. joulukuuta – Kansainvälinen tutkijaryhmä julkaisi uusia tarkkoja laskelmia Linnunradan koosta. Tulokset sopivat yhteen aiempien arvioiden kanssa. Mittausten perusteella Linnunrata on 890 miljardin Auringon massainen ja halkaisijaltaan 256 000 valovuotta.
17. joulukuuta – Maanpaossa elävä Pakistanin entinen sotilasjohtaja ja presidentti Pervez Musharraf tuomittiin kuolemaan maanpetoksesta.
18. joulukuuta – Euroopan avaruusjärjestö laukaisi CHEOPS-avaruusteleskoopin Guayanan avaruuskeskuksessa Ranskan Guayanassa. Aluksen kantorakettina oli venäläinen Sojuz-Fregat. Teleskooppia on tarkoitus käyttää eksoplaneettojen eli aurinkokunnan ulkopuolisten planeettojen tutkimuksessa.
20. joulukuuta – Yhdysvaltain kuudes puolustushaara Yhdysvaltain avaruusvoimat perustettiin.
21. joulukuuta – Presidentti Miguel Díaz-Canel nimitti Manuel Marreron Kuuban ensimmäiseksi pääministeriksi sitten vuoden 1976, jolloin virka lakkautettiin.
27. joulukuuta - Vuonna 2004 perustettu televisiokanava Aito Iskelmä Harju & Pöntinen lopetti toimintansa.
28. joulukuuta – Tiettävästi maailman vanhin sarvikuono kuoli 57 vuoden iässä Tansaniassa. Sarvikuono oli äärimmäisen uhanalaista pensassarvikuonolajia.
29. joulukuuta – Yhdysvaltain presidentin Donald Trumpin uudelleentviittaus ja kyseisen tviitin poisto Twitter-palvelussa hetkeä myöhemmin aiheutti laajan kohun Yhdysvalloissa. Tviitissä kerrottiin Trumpin virkasyytteeseen johtaneiden tietojen ilmiantajaksi väitetyn henkilön nimi.
31. joulukuuta – Suomen puoli vuotta kestänyt Euroopan unionin puheenjohtajuus päättyi.

 Vuosi 2019 fiktiossa 
 Akira-elokuva sijoittuu tähän vuoteen.
 Blade Runner -elokuva sijoittuu tämän vuoden marraskuuhun.
 Dark Angel -tv-sarja sijoittuu tähän vuoteen.
 New Yorkin tuhon jälkeen vuonna 2019 nimensä mukaisesti sijoittuu tähän vuoteen.
 The Island -elokuva sijoittuu tähän vuoteen. Elokuvan tapahtumat sijoittuvat päiviin 19.–23. heinäkuuta.

 Nobelin palkinnot 
Nobelin fysiikanpalkinto – Jim Peebles, Michel Mayor ja	Didier Queloz
Nobelin kemianpalkinto – John B. Goodenough, M. Stanley Whittingham ja Akira Yoshino
Nobelin lääketieteen palkinto – William Kaelin, Peter J. Ratcliffe ja Gregg L. Semenza
Nobelin kirjallisuuspalkinto – Peter Handke
Nobelin rauhanpalkinto – Abiy Ahmed Ali
Nobelin taloustieteen palkinto – Abhijit Banerjee, Esther Duflo ja Michael Kremer

 Tapahtumia aiheittain 

 Elokuvat 

 Kirjallisuus 

 Musiikki 

 Urheilu 

 Videopelit 

 Syntyneitä 
6. toukokuuta – Archie Mountbatten-Windsor, prinssi Harryn, Sussexin herttuan ja Meghanin, Sussexin herttuataren ensimmäinen lapsi

 Kuolleita  

Lähteet

 Aiheesta muualla 

*